เร่งควบคุมและเฝ้าระวังการระบาดโควิด-19 ตลาดย่านบางแค ค้นหาเชิงรุกและฉีดวัคซีนให้กลุ่มเสี่ยง
แพทย์หญิง พรรณประภา ยงค์ตระกูล ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. กล่าวถึงการควบคุมการแพร่ระบาดโควิด-19 ที่เชื่อมโยงกับตลาดย่านบางแค ในพื้นที่กรุงเทพมหานคร ว่า ระหว่างวันที่ 9-18 มีนาคมที่ผ่านมา ได้ตรวจและค้นหาผู้ติดเชื้อ พบว่ามีจำนวน 372 ราย และพบเชื้อในน้ำเสียจากตลาด 4 แห่ง จาก 7 แห่ง และพบการกระจายเชื้อไป 10 จังหวัด (ผู้ป่วย 25 ราย ) ดังนั้นได้เร่งเฝ้าระวัง ค้นหาผู้ป่วยเชิงรุก ติดตามผู้สัมผัสเสี่ยงสูง ปรับปรุงสุขาภิบาลตลาด รวมทั้งสุ่มตรวจตลาด 410 แห่ง 280 ชุมชน ใน กทม. นอกจากนี้ได้ฉีดวัคซีนโควิด-19 ให้กับผู้ค้ากลุ่มเสี่ยงในตลาดย่านบางแค จำนวน 961 ราย พร้อมออกบัตรรับรองผลการตรวจโควิด-19 ก่อนอนุญาตให้ขายของในตลาดได้ทั้งนี้เน้นย้ำว่า ในช่วงเทศกาลสงกรานต์ ซึ่งเป็นวันหยุดยาว ขอให้ประชาชนระวังตนเองและปฏิบัติตามมาตรการสาธารณสุขอย่างเคร่งครัด เพื่อให้ทุกคนได้เที่ยวอย่างปลอดภัย